2011-06-22 Neviđeno, B92, Belgrade, Serbia

== Notes ==
Ana Kržavac interviews Andy Fletcher over the phone, three days before Fletcher's DJ performance at club 'Plastic Light' in Belgrade on June 24th. A Serbian translation of the interview was published on June 21st, and has been copied below. The audio file of the interview was uploaded on June 22nd (link no longer works). The interview with Fletcher starts at about 19:30 minutes into the clip.
* Duration: 57:59 minutes
== Audio ==
== Transcript (Serbian) ==
Ana: Šta se trenutno događa sa Depeche Mode? Vi ste notorni po tome što izdate album, obiđete planetu na velikoj turneji, a potom nestanete godinama bez traga i glasa...
Andy: „Svi imamo porodice, tako da obično radimo dve pune godine, snimimo album i idemo na turneju, pa se vratimo kućama. Sada više ne radimo istim tempom kojim smo radili ’80ih i ’90ih godina, ali mogu vam reći da uskoro počinjemo snimanje novog albuma. Martin i Dave već rade na pesmama, tako da možete da očekujete novi album dogodine!“
Ana: Pre nekoliko nedelja je izašao novi Depeche Mode remiks album, na kojem se nalazi preko 30 pesama i koji obuhvata celu vašu karijeru... Pošto često izdajete remikse sopstvenih pesama, izgleda kao da vam je to jedna od najdražih zanimacija...
Andy: „Uvek smo voleli da pravimo i slušamo remikse. Uživamo u načinu na koji se ljudi igraju našim pesmama. Veliki broj uvaženih muzičara je radio remikse za nas i moram da kažem da imamo sreće što praktično svi koje pitamo da rade sa nama pristanu. Ovo je drugi put da izdajemo remikse u CD formatu i veoma smo zadovoljni svime što je urađeno i ponosni smo na sve koji su radili“.
Ana: Kada slušate te remikse, čak i originalne pesme, od kojih su mnoge stare preko četvrt veka, zapanjujuće je koliko „sveže“ zvuče. Koja je tajna trajanja Depeche Mode? Na sceni ste već punih 30 godina, a ceo svet vas i dalje voli i jedva čeka da dođe na vaše nastupe...
Andy: „Ima dosta razloga za to – mi smo izuzetno dobri uživo i imamo sreće da je naš frontmen Dave Gahan fenomenalan pevač. Tu je i Martin Gore, jedan od najboljih svetskih tekstopisaca, tako da sve to kombinovano doprinosi našoj kontinuiranoj popularnosti. Naravno, moram reći da imamo i lojalne fanove, na šta smo posebno ponosni“.
Ana: Kada su u pitanju remiksi, postoji li šansa da neke od njih premijerno čujemo kad dođete u Beograd?
Andy: „Naravno, sigurno ću puštati nekoliko numera sa novog CD-a. Puštaću dosta Depeche Mode pesama u kombinaciji sa modernim elektro zvukovima. Ovo je prvi put da dolazim u Beograd, tako da se radujem novom nastupu“.
Ana: Radite kao DJ dugi niz godina... Pošto ste član kultnog mega-benda, šta vas je uopšte privuklo ka DJ-ingu i kako ste došli na ideju da se ozbiljno bavite tim?
Andy: „Ne znam ni sam, ima sad već 10 godina kako sam počeo da se bavim tim. Oduvek sam puštao muziku na raznim žurkama, a pre 10-ak godina sam radio sa bendom Client, koji su me podstakli da počnem to ozbiljno da radim, što se i desilo. Ipak, kao DJ radim samo u slobodno vreme, time se uopšte ne bavim kada je Depeche Mode aktivan, ali veoma volim to. Kada putujem sa Depeche Mode, tada ogromna mašinerija ide iz grada u grad, a ovako dolazi samo par nas u opuštenoj varijanti, tako da imam više vremena za razgledanje i zabavu“.
Ana: Kakvu muziku slušate privatno? Šta možemo očekivati od vašeg DJ seta?
Andy: „Puštaću dosta kvalitetne moderne elektro muzike. Zapravo, volim da slušam sve, od klasične muzike do popa, zatim roka. Ne ograničavam se na jedan žanr i biće tu svega“.
Ana: Pošto radite kao DJ već 10 godina, proputovali ste veći deo sveta. Koju zemlju najviše volite da posetite, kao turista i DJ? Gde je najbolja publika?
Andy: „Za DJ-a je uvak najbolje kada je Italiji. Ljudi tamo vole da izlaze i da se provode, ali to je slučaj sa mnogim mestima gde sam nastupao. Problem sa DJ setovima je što uglavnom počinju veoma kasno noću, tako da se sve više zamaram, što sam stariji. U Beogradu očekujem odličnu publiku i nadam se da će me dobro dočekati“.
Ana: Upravo ste mi rekli da vam je ovo prvi put da dolazite u Beograd. Da li ste čuli nešto o Beogradu do sada? Šta znate o Srbiji?
Andy: „Znam ponešto o srpskoj istoriji, ali o samom gradu znam veoma malo. Nažalost, ostajem samo jedan dan, tako da ne znam koliko ću stići da obilazim“.
Ana: Možda ne znate ovo, ali u Srbiji se nalazi druga najveća fan baza Depeche Mode u čitavoj Evropi (iza Mađarske). Ipak, sticajem okolnosti do sada niste nastupali u našoj zemlji i nadamo se da ćete to promeniti u skorijoj budućnosti...
Andy: „Kao što znate, trebalo je da sviramo u Beogradu na prošloj turneji, ali je, nažalost, Dave imao ozbiljan zdravstveni problem, tako da smo morali da otkažemo nekoliko koncerata. Ipak, apsolutno nameravamo da dođemo u Srbiju čim krenemo na sledeću turneju“.
Ana: Srpska publika se veoma raduje vašem dolasku...Šta imate da poručite domaćoj publici, kao Andy Fletcher DJ i kao član Depeche Mode?
Andy: „Pre svega, izvinite što još uvek nismo stigli da sviramo u vašoj zemlji, čuli smo mnogo divnih priča o Depeche Mode fanovima u Srbiji i nadam se da ću neke od vas upoznati u petak na DJ setu“.
Category:Interviews
Category:Interviews featuring Andrew Fletcher